钦定古今图书集成/明伦汇编/氏族典/第070卷 > 朱冲秋〈范址 征钤 偕浰 旭橦 融焚 谟墡 朗鐀〉
## 钦定古今图书集成/明伦汇编/氏族典/第070卷 > 朱冲秋〈范址 征钤 偕浰 旭橦 融焚 谟墡 朗鐀〉

按《名山藏分藩记》：“韩宪王子襄陵王冲秋王，孝事父
母。正统己巳，率师勤王。英宗后元年，惠王奏王性至
孝，母年八十一得危疾，刲股肉作汁，剪须和之，爇香
祷天。母泄下尝之，数日瘳。王年五十有七，故抱气羸
悴，自母病解，气积遂散。诚孝感通，显有征验。上赐敕
奖谕。宪宗初，寇入河套，王请率子孙及婿从军，褒诏”
不许。为人忠孝，读书节俭好礼。为藩辅冠，年七十馀，
无疾考终平生先后蒙玺书褒诏者六。薨。子范址嗣。
武宗初，惠王奏王读书守礼，尝刲股愈母。父薨，刻木
供奉，忌日必哀，时新不荐，不敢食。待诸弟友爱，赒军
较贫乏，葬其不能举者。年七十馀，犹北向扶杖，拜祝
节庆。上致书奖谕曰：“敬问高叔祖襄陵王年高德盛，
孝义彰闻，朕不胜嘉悦。夫宗室天下表，有此善行，宜
用旌庸。尚懋初心，允终令德，俾诸后进，观法同归。”王
妃刘氏亦有贤行，朝命撰文立石。王薨，子《征钤》嗣。钤
薨，子镇国将军偕浰，孙旭橦未封，皆先卒。自冲秋至
于旭橦，五世同居，孝友作述。嘉靖十一年赐玺书。曾
孙《融焚》嗣，嘉靖三十二年以与长乐王融焞、庆阳王
谟垫及诸宗室二百馀人讦奏定王为奸利，并革禄。
焚薨，子《谟墡》嗣。墡薨，王《朗鐀》嗣。